בקניון הווירטואלי ניתן לרכוש מוצרים מעסקים ירושלמים שגם מבצעים משלוחים עד הבית. משה ליאון: ''יחד ננצח''.
עיריית ירושלים הקימה "קניון וירטואלי" שבו תינתן במה לעסקים מירושלים אשר יוכלו לפרסם את עצמם וכך להגדיל את הכנסותיהם באמצעות מכירה מקוונת בתקופת משבר הקורונה.
אתר הקניון יקודם על ידי העירייה במגוון אמצעים ופלטפורמות במטרה לחשוף אותו לכלל תושבי העיר.
בקניון הווירטואלי ניתן לרכוש מוצרים מעסקים הירושלמים, כולל משלוחים עד הבית.
בנוסף, עיריית ירושלים יצרה שיתוף פעולה עם אפליקציית easy לעזרתם של העסקים הקטנים והתושבים. האפליקציה תיתן מענה פרקטי לתושבים על כלל העסקים הפתוחים או אלה המבצעים משלוחים, תוך ציון המרחק ממקום מושבם ובמקביל בעלי העסקים יוכלו לעדכן לרווחת התושבים כל מידע חיוני באשר לשרות אותו העסק מעניק.
ראש העיר ירושלים משה ליאון: "במיוחד בעת זו מדובר בכלי בעל חשיבות רבה אשר יכול לסייע ולקדם את העסקים בעיר. השקת הקניון תגביר את הפעילות עסקית והעבודה, גם בעת זו, בשליחות עד הבית. הערבות ההדדית הירושלמית והסטארטאפ ניישן הישראלית התחברו ליצירת פלטפורמה לחיזוק הכלכלה המקומית והעסקים הקטנים. זאת לצד השקת פלטפורמה נוספת לשירות הקהילתי 'ירושלמים למען ירושלמים' אשר מחזק את הערבות ההדדית. יחד ננצח".